Veidirektøren: Ny E18 skal bygges fra Oslo til Asker
– Statens vegvesen vil fortsette arbeidet med planleggingen av resterende parsell av E18 Vestkorridoren i henholdsvis Bærum kommune og Asker kommune i tråd med tidligere fremdriftsplan, skriver Terje Moe Gustavsen i en epost til VG. Les også: Oslopakken koster Jeanette 12.000 ekstra i året I uken etter at Oslo kommune, Akershus fylkeskommune og staten, etter månedsvis med krangling om ny E18, kom frem til en avtale sist søndag, har kranglingen gjenoppstått. • Miljøbyråd Lan Marie Nguyen Berg (MDG) og Andreas Halse (Ap) fra Oslo hevder at lite eller ingenting er bestemt om byggingen en ny E18 mellom Strand i Bærum og Drengsrud i Asker, en strekning på ca. 18 km. • Fylkesordfører Anette Solli (H) i Akershus, leder Eirik Lae Solberg (H) i samferdselsutvalget i Oslo og leder Solveig Schytz (V) i samferdselsutvalget i Akershus hevder at det er krystallklart - også i den nye Oslopakke 3-avtalen at ny E18 skal bygges helt til Drengsrud i Asker. Her kan du lese hele Oslopakke 3-avtalen På spørsmål fra VG presiserer veidirektør Terje Moe Gustavsen at det nye veianlegget på landets mest trafikkerte motorveistrekning skal planlegges og bygges mellom Lysaker og Asker. Men at det skal vurderes flere alternativer om hvordan veien skal bygges. – I den nylig inngåtte avtalen heter det: «Oslo og Akershus understreker at man på det nåværende tidspunkt, for sin del, ikke har konkludert hvordan utbyggingen av E18 Strand – Drengsrud (Asker) konkret skal gjennomføres. Reguleringsvedtak for den resterende del av E18 Vestkorridoren i Bærum kommune (Ramstadsletta – Slependen) kan tidligst forventes å foreligge mot slutten av 2019 eller mest sannsynlig i 1. halvår 2020. Oslo og Akershus anmoder Statens vegvesen om også å utarbeide alternativer for strekningen E18 Strand – Drengsrud med reduserte kostnader og som sikrer at veikapasiteten inn til Oslo ikke øke, refererer Moe Gustavsen. Allerede sist tirsdag, dagen etter presentasjonen av Oslopakke 3-avtalen, sendte Statens Vegvesen over forslag til detaljerte reguleringsplaner for en ny etappe i E18-utbyggingen mellom Strand og Ramstadsletta. Også Asker kommune er godt i gang med planarbeidet for strekningen som skal bygges ut med miljøtunneler, sykkelvei og busstrasé, ifølge kommunens hjemmesider.Leder Eirik Lae Solberg (H) i samferdselsutvalget i Oslo kommune, deltok i Oslopakke 3- og E18-forhandlingene som munnet ut i en omforent avtale sist søndag. Les også: Ap-Halse vil gi deg 20.000 i vrakpant - på én betingelse Han reagerer på at representanter for Oslo-byrådet den siste uken har fremstilt E18-planene som en miljøseier og en kort motorveistump på 1,5 kilometer fra Lysaker og et lite stykke inn i Bærum. – De har forsøkt å underslå at veien skal bygges et stykke forbi Asker sentrum - nesten to mil lenger vest, sier Lae Solberg. Han minner om at finansieringen er på plass og at hele E18-strekningen bygges ut så snart kommunale planprosesser tillater det. – Dette er opp til Bærum aller først, og senere Asker. Oslo kan strengt tatt holde pusten til de blir blå, men har selvsagt ingen direkte påvirkning på beslutninger i Bærum og Asker kommunestyre, sier Lae Solberg. Han minner også om at både MDG og Oslobyrådets forhandlere har skrevet høytidelig under på at den nye motorveien skal gå helt til Asker. Både fylkesordfører Anette Solli (H) og leder av samferdselsutvalget i Akersus, Solveig Schytz (V) er av samme oppfatning. – Oslopakke 3 innebærer at miljøprosjektet E18 bygges som planlagt fra Lysaker til Asker med oppstart i 2018, sier Solli. – Det ligger fast at det skal gjøres noe med E18 helt frem til Drengsrud i Asker, sier Schytz. I sin omtale av E18 på MDGs hjemmeside, er Lan Marie Nguyen Berg og partifellene hennes slett ikke med på at en ny E18 frem til Asker er en del av avtalen. – Partene har kun forpliktet seg til å bygge deler av den første parsellen på om lag 2 km fra Lysaker til Strand. Det er en reduksjon på 19 km fra den opprinnelig vedtatte utbyggingen av E18 fra Filipstad til Drengsrud i Asker, skriver partiet. – Som avtaleteksten viser, ønsker vi nye planer for denne strekningen som ikke øker veikapasiteten til Oslo og er billigere. Det er viktig både for å unngå mer kø, kork, kaos og forurensing, og for å unngå bompengesjokk. At Asker og Bærum ønsker lokalmiljøtiltak og byutvikling har vi forståelse for. Jeg ser fram til at Moe Gustavsen legger frem mer moderne planer som ikke gjør at lokalmiljøet i Oslo blir ofret for lokalmiljøet i Asker og Bærum, så vi får et godt grunnalg for diskusjonen videre, skriver Berg i en sms til VG søndag formiddag. Andreas Halse er miljøpolitisk talsmann i Oslo Ap, og representerte det største byrådspartiet i forhandlingene om ny E18 og Oslopakke 3. Han er heller ikke med på at den siste Oslopakke 3-avtalen er et klarsignal til å bygge en flere filer bred motorvei langt inn i Asker. – Vi har bedt om i avtalen at en ny vei ikke skal øke trafikkapasiteten inn til Oslo. Jeg forstår jo at de vil ha tunneler i Sandvika og Asker for å få vekk trafikken fra «bybildet». Vi avviser ikke det. Men vi avviser en vei som øker biltrafikken inn mot Oslo, sier Halse til VG. – Dette skal vi ha nye runder med forhandlinger om, legger han til. Også samferdselsminister Ketil Solvik-Olsen (Frp) har flere ganger understreket at ny E18 er en statlig vei, og at planlegging og finansiering av hele strekningen mellom Oslo og Asker er en del av den reforhandlede Oslopakken. – Min intensjon er - og har hele tiden vært – at hele strekningen bygges ut. Jeg er glad for at bygging av den første strekningen Lysaker-Strand nå settes i gang. Ettersom E18 er en statlig vei vil vi fortsette planleggingen av strekningen mellom Strand (Bærum) og Drengsrud (Asker), sier Solvik-Olsen.
Direktør Terje Moe Gustavsen i Veidirektoratet/Statens vegvesen fastslår at den nye Oslopakke 3-avtalen ikke rokker ved at en ny E18 planlegges og bygges fra Oslo til Asker.